בס"ד

סדר אליהו רבה פרק יח (המשך למאמר: יבנה מול ביתר)

כל זמן שישראל עושין רצון אביהן שבשמים הוא בעצמו ניפנה עליהן לברכה

שנאמר (תהלים פה יב) אֱמֶת מֵאֶרֶץ תִּצְמָח וְצֶדֶק מִשָּׁמַיִם נִשְׁקָף:

אין השקפה אלא ברכה

שנאמר (דברים כו טו) הַשְׁקִיפָה מִמְּעוֹן קָדְשְׁךָ מִן הַשָּׁמַיִם וּבָרֵךְ אֶת עַמְּךָ אֶת יִשְׂרָאֵל וְאֵת הָאֲדָמָה אֲשֶׁר נָתַתָּה לָנוּ כַּאֲשֶׁר נִשְׁבַּעְתָּ לַאֲבֹתֵינוּ אֶרֶץ זָבַת חָלָב וּדְבָשׁ:

וכל זמן שאין ישראל עושין רצון אביהם שבשמים הוא בעצמו נפנה עליהן לקללה

שנאמר (דניאל ח יב) וְצָבָא תִּנָּתֵן עַל הַתָּמִיד בְּפָשַׁע וְתַשְׁלֵךְ אֱמֶת אַרְצָה וְעָשְׂתָה וְהִצְלִיחָה:

אין הַתָּמִיד אלא ישראל

בְּפָשַׁע זה פשעה של תורה

וְתַשְׁלֵךְ אֱמֶת אַרְצָה וְעָשְׂתָה וְהִצְלִיחָה

~~ה~~אם השלכת~~י~~ דברי תורה ארצה מיד עשתה והצליחה מלכות הרשעה

בוא וראה שלא כמידת הקב"ה מידת בשר ודם

כשבירך הקב"ה את ישראל בירכן מאל"ף עד תי"ו מ אִם בְּחֻקֹּתַי עד קוֹמֲמִיּוּת

(ויקרא כו ג) אִם בְּחֻקֹּתַי תֵּלֵכוּ וְאֶת מִצְוֹתַי תִּשְׁמְרוּ וַעֲשִׂיתֶם אֹתָם:

(יג) אֲנִי י-הוה אֱ-לֹהֵיכֶם אֲשֶׁר הוֹצֵאתִי אֶתְכֶם מֵאֶרֶץ מִצְרַיִם מִהְיֹת לָהֶם עֲבָדִים וָאֶשְׁבֹּר מֹטֹת עֻלְּכֶם וָאוֹלֵךְ אֶתְכֶם קוֹמֲמִיּוּת:

וכשקיללם מ וי"ו ועד מ"ם מ וְאִם לֹא תִשְׁמְעוּ ועד גָּעֲלָה נַפְשָׁם

(שם יד) וְאִם לֹא תִשְׁמְעוּ לִי וְלֹא תַעֲשׂוּ אֵת כָּל הַמִּצְוֹת הָאֵלֶּה:

(מג) וְהָאָרֶץ תֵּעָזֵב מֵהֶם וְתִרֶץ אֶת שַׁבְּתֹתֶיהָ בָּהְשַׁמָּה מֵהֶם וְהֵם יִרְצוּ אֶת עֲוֹנָם יַעַן וּבְיַעַן בְּמִשְׁפָּטַי מָאָסוּ וְאֶת חֻקֹּתַי גָּעֲלָה נַפְשָׁם:

כיוצא בדבר אתה אומר

(דניאל ט יא) וְכָל יִשְׂרָאֵל עָבְרוּ אֶת תּוֹרָתֶךָ וְסוֹר לְבִלְתִּי שְׁמוֹעַ בְּקֹלֶךָ וַתִּתַּךְ עָלֵינוּ הָאָלָה וְהַשְּׁבֻעָה אֲשֶׁר כְּתוּבָה בְּתוֹרַת מֹשֶׁה עֶבֶד הָאֱ-לֹהִים כִּי חָטָאנוּ לוֹ:

מה תלמוד לומר [אֶת] תּוֹרָתֶךָ

מלמד שעברו עליה מאל"ף ועד תי"ו

בוא וראה כמה גדול פשיעה של תורה

שלא חרב העולם בראשונה אלא בפשעה של תורה

ולא חרבה ירושלים ולא חרב בית המקדש אלא בפשעה של תורה

שנאמר (מיכה א ה) בְּפֶשַׁע יַעֲקֹב כָּל זֹאת וּבְחַטֹּאות בֵּית יִשְׂרָאֵל מִי פֶשַׁע יַעֲקֹב הֲלוֹא שֹׁמְרוֹן וּמִי בָּמוֹת יְהוּדָה הֲלוֹא יְרוּשָׁלִָם:

ואין זֹאת אלא תורה

שנאמר (ירמ' ט יא) מִי הָאִישׁ הֶחָכָם וְיָבֵן אֶת זֹאת וַאֲשֶׁר דִּבֶּר פִּי י-הוה אֵלָיו וְיַגִּדָהּ עַל מָה אָבְדָה הָאָרֶץ נִצְּתָה כַמִּדְבָּר מִבְּלִי עֹבֵר:

(יב) וַיֹּאמֶר י-הוה עַל עָזְבָם אֶת תּוֹרָתִי אֲשֶׁר נָתַתִּי לִפְנֵיהֶם וְלֹא שָׁמְעוּ בְקוֹלִי וְלֹא הָלְכוּ בָהּ:

אחרי התשובה ברמת הפרט היחיד, שאל הגוי הקודיר (או היה מצופה שישאל), למה מבחינה לאומית עם ישראל במצב כ"כ מושפל וירוד למרות שתורתם בדרגת גבוהה (יבנה).

המחבר עונה לו שלוש תשובות בהקשר לחטא ו"קללה", שמתחילות במילים:

1. כל זמן שישראל... וכל זמן שאין ישראל...

2. בוא וראה... (מס' 1)

3. בוא וראה... (מס' 2)

**1. משפטי "כל זמן"**

|  |  |
| --- | --- |
| ברכה | קללה |
| כל זמן שישראל עושין רצון אביהן שבשמים הוא בעצמו ניפנה עליהן **לברכה**  | וכל זמן שאין ישראל עושין רצון אביהם שבשמים הוא בעצמו נפנה עליהן **לקללה**  |
| שנאמר (תהלים פה יב) **אֱמֶת** **מֵאֶרֶץ** תִּצְמָח וְצֶדֶק מִשָּׁמַיִם **נִשְׁקָף**: | שנאמר (דניאל ח יב) וְצָבָא תִּנָּתֵן עַל **הַתָּמִיד** **בְּפָשַׁע** וְתַשְׁלֵךְ **אֱמֶת** **אַרְצָה** וְעָשְׂתָה וְהִצְלִיחָה: |
| אין השקפה אלא ברכה שנאמר (דברים כו טו) הַשְׁקִיפָה מִמְּעוֹן קָדְשְׁךָ מִן הַשָּׁמַיִם וּבָרֵךְ אֶת עַמְּךָ אֶת יִשְׂרָאֵל וְאֵת הָאֲדָמָה אֲשֶׁר נָתַתָּה לָנוּ כַּאֲשֶׁר נִשְׁבַּעְתָּ לַאֲבֹתֵינוּ אֶרֶץ זָבַת חָלָב וּדְבָשׁ: | אין הַתָּמִיד אלא ישראל, בְּפָשַׁע זה פשעה של תורה, וְתַשְׁלֵךְ אֱמֶת אַרְצָה וְעָשְׂתָה וְהִצְלִיחָה, אם השלכת דברי תורה ארצה מיד עשתה והצליחה מלכות הרשעה |

התשובה הראשונה מתייחסת לזמן ההיסטורי שבו חי השואל, הזמן של "**מלכות הרשעה**" היא רומי. פסוק האסמ' הוא מדניאל (ח יב)[[1]](#footnote-1), שמאפיין את התורה של ישראל בזמן החורבן ואחריו כ-"אינם עושים רצון אביהם שבשמים"!

**וְצָבָא תִּנָּתֵן עַל הַתָּמִיד**

הצבא של מלכות הרשעה ניתנה על "התמיד", על ישראל שמתמידים ללמוד תורה.

**הַתָּמִיד בְּפָשַׁע**

התמיד-ישראל פשעו בתורה, פסעו עליה ורמסוה[[2]](#footnote-2).

**וְתַשְׁלֵךְ אֱמֶת אַרְצָה**

ישראל השליכו את האמת-התורה לארץ ולכן התקללו, השלכה לארץ פרושה שלמדו תורה ונשארו "ארציים", נשארו בתחתית הסולם ולא צמחו "לשמים", אילו צמחו היו מתברכים (ר' בטור הימני).

**וְעָשְׂתָה וְהִצְלִיחָה**

כשישראל לומדים תורה בצורה "ארצית", מתקיימת בהם הקללה ש"עשתה והצליחה" מלכות הרשעה.

**2. משפט ראשון "בוא וראה"**

|  |  |  |
| --- | --- | --- |
| בוא וראה שלא כמידת הקב"ה מידת בשר ודם  |  | כיוצא בדבר אתה אומר  |
| כשבירך הקב"ה את ישראל בירכן מאל"ף עד תי"ו (ויק' כו ג יג)מ (ויקרא כו ג - יג) אִם בְּחֻקֹּתַי עד קוֹמֲמִיּוּת  | וכשקיללם מ וי"ו ועד מ"ם (שם יד מג)מ (ויקרא כו יד - מג)וְאִם לֹא תִשְׁמְעוּ ועד גָּעֲלָה נַפְשָׁם  | (דניאל ט יא) וְכָל יִשְׂרָאֵל עָבְרוּ אֶת תּוֹרָתֶךָ וְסוֹר לְבִלְתִּי שְׁמוֹעַ בְּקֹלֶךָ וַתִּתַּךְ עָלֵינוּ הָאָלָה וְהַשְּׁבֻעָה אֲשֶׁר כְּתוּבָה בְּתוֹרַת מֹשֶׁה עֶבֶד הָאֱ-לֹהִים כִּי חָטָאנוּ לוֹ:מה תלמוד לומר [אֶת] תּוֹרָתֶךָ מלמד שעברו עליה מאל"ף ועד תי"ו |

**שורה 1**

"**בוא וראה**" – קריאה לגוי הקודיר.

"**שלא כמידת הקב"ה מידת בשר ודם**".

נראה לומר שהקודיר שאל את המחבר: למה אתה מביא לי פסוק מתהי' לעניין הברכה ופסוק מדניאל בעניין הקללה, ולא את פרשות הברכה והקללה מויקרא-בחוקותי ודברים-כי תבוא?

המחבר עונה כך:

הניבוי ברכה/קללה בבחוקותי הוא על בית ראשון – הקב"ה אמרו,

הניבוי ברכה/קללה בכי תבוא הוא על בית שני – משה אמרו[[3]](#footnote-3),

הקללות מפי משה ("מידת בשר ודם") קשות מאלו של הקב"ה[[4]](#footnote-4):

1. כפולות בכמותם – 98 לעומת 49,

2. הפוכות בעוצמתם עפ"י סדר הא-ב:

|  |  |  |
| --- | --- | --- |
|  | בחוקותי | כי תבוא |
| ברכה | 22 אותיות א - ת | 8 אותיות ו - מ |
| קללה | 8 אותיות ו - מ | 22 אותיות ו - ה |

לכן המחבר המיר את פסוקי כי תבוא בפסוקים "קלים" יותר:

|  |  |
| --- | --- |
| כי תבוא / ברכה | תהילים / ברכה |
| (כח א) וְהָיָה אִם שָׁמוֹעַ תִּשְׁמַע בְּקוֹל יְהֹוָה אֱ-לֹהֶיךָ ... (יד) ... לָלֶכֶת אַחֲרֵי אֱלֹהִים אֲחֵרִים לְעָבְדָם: | (פה יב) אֱמֶת מֵאֶרֶץ תִּצְמָח וְצֶדֶק מִשָּׁמַיִם **נִשְׁקָף**: |
| 8 אותיות ו - מ | 8 אותיות א – ח, אבל המילה אמת היא מא – ת, ומחוזקת גם בר"ת אמת מארץ תצמח |

|  |  |
| --- | --- |
| כי תבוא / קללה | דניאל / קללה |
| (טו) וְהָיָה אִם לֹא תִשְׁמַע בְּקוֹל יְהֹוָה אֱ-לֹהֶיךָ ... (סח) ... וְהִתְמַכַּרְתֶּם שָׁם לְאֹיְבֶיךָ לַעֲבָדִים וְלִשְׁפָחוֹת וְאֵין קֹנֶה: | (ח יב) וְצָבָא תִּנָּתֵן עַל הַתָּמִיד בְּפָשַׁע וְתַשְׁלֵךְ אֱמֶת אַרְצָה וְעָשְׂתָה וְהִצְלִיחָה:  |
| 22 אותיות ו – ה  | 22 אותיות ו – האבל הקללה בגלות הארוכה היא לא מכות ישירות על ישראל אלא הצלחה של "מלכות הרשעה" |

**שורה 2**

גם את פסוקי הקללות של בחוקותי הוא ממתן ע"י פסוק מדניאל:

1. הטיה של המידתיות לטובה,

ישראל חטאו **"אֶת** תּוֹרָתֶךָ" – מאל"ף עד תי"ו!! (המילה את מיותרת לכאורה).

אבל הקללה היא רק מ-ו"ו עד מ"ם: **וַ**תִּתַּךְ עָלֵינוּ **הָאָלָה** ... הָאֱ-לֹהִי**ם** כמו שכתוב בתורת משה בפרשת בחוקותי.

2. הָאָלָה וְהַשְּׁבֻעָה

הקללה היא לא רק מסוג אָלָה-חמורה אלא גם מסוג שבועה-קלה יותר[[5]](#footnote-5).

**3. משפט שני "בוא וראה"**

|  |  |
| --- | --- |
| בוא וראה כמה גדול פשיעה של תורה  |  |
| שלא חרב העולם בראשונה אלא בפשעה של תורה  | ולא חרבה ירושלים ולא חרב בית המקדש אלא בפשעה של תורה  |
| (מיכה א ה) **בְּפֶשַׁע יַעֲקֹב כָּל זֹאת** וּבְחַטֹּאות בֵּית יִשְׂרָאֵל **מִי פֶשַׁע יַעֲקֹב הֲלוֹא שֹׁמְרוֹן** וּמִי בָּמוֹת יְהוּדָה הֲלוֹא יְרוּשָׁלִָם: | (מיכה א ה) בְּפֶשַׁע יַעֲקֹב כָּל זֹאת **וּבְחַטֹּאות בֵּית יִשְׂרָאֵל** מִי פֶשַׁע יַעֲקֹב הֲלוֹא שֹׁמְרוֹן **וּמִי בָּמוֹת יְהוּדָה הֲלוֹא יְרוּשָׁלִָם** |

"בוא וראה" – קריאה שניה לגוי הקודיר.

שני קטעי ה"בוא וראה" עונים על שאלה נסתרת, למה הקללות מרובות מהברכות, וגם מה היתה כוונתו של משה רבנו להרבות אותם...

תשובה ראשונה:

יש להתייחס לברכות כברכה אחת שכוללת בתוכה פרטים רבים, וכך גם לקללות, ולשקול אותם לפי "המרחק" בין האות הפותחת לאות המסיימת, כנ"ל.

תשובה שניה:

הריבוי של הקללות מחליש כל אחת מהם ומנפץ אותם לרסיסי קללות[[6]](#footnote-6).

המחבר מביא פסוק של הנביא מיכה, שמציב את חורבן שומרון לעומת חורבן ירושלים.

שומרון ספגה קללה אחת אנושה, ונאבדה, מידתי לפשעה ה"אחד":

**בְּפֶשַׁע יַעֲקֹב כָּל זֹאת ... מִי פֶשַׁע יַעֲקֹב הֲלוֹא שֹׁמְרוֹן**

יעקב, כינוי למלכות שומרון, שהיתה מאוחדת בפשע "זאת", אין זאת אלא תורה (ירמ' ט יא יב), היא פשעה בתורה כשעבדה את העגל, לכן במכה אחת נאבדו ועדיין לא שבו.

**וּבְחַטֹּאות בֵּית יִשְׂרָאֵל ... וּמִי בָּמוֹת יְהוּדָה הֲלוֹא יְרוּשָׁלִָם:**

ישראל ויהודה הם כינוי למלכות ירושלים, הם חטאו בריבוי במות, והתקללו בריבוי קללות, כך ניצלו ממכה מוחצת אחת, ואחרי שבעים שנה חזרו לא"י.

1. (איכה רבה הקדמה ב) שמואל תני לה בשם ר' שמואל בר אמי אימתי המלכות גוזרת גזרה וגזירתה מצלחת בשעה שישראל משליכין דברי תורה לארץ הה"ד (דניאל ה') וצבא תנתן על התמיד בפשע אין צבא אלא מלכיות שנאמר (ישעיה כ"ד) יפקוד ה' על צבא המרום במרום וגו' התמיד אלו ישראל דכתיב (יהושע א') והגית בו יומם ולילה בפשע בפשעה של תורה כל זמן שישראל משליכין דברי תורה לארץ המלכות היא גוזרת ומצלחת שנא' (דניאל ח') ותשלך אמת ארצה וגו' ואין אמת אלא תורה שנאמר (משלי כ"ג) אמת קנה ואל תמכור אם השלכת דברי תורה לארץ מיד הצליחה המלכות הה"ד (דניאל ח') ועשתה והצליחה [↑](#footnote-ref-1)
2. בהמשך שם כתוב במפורש: (יג) וָאֶשְׁמְעָה אֶחָד קָדוֹשׁ מְדַבֵּר וַיֹּאמֶר אֶחָד קָדוֹשׁ לַפַּלְמוֹנִי הַמְדַבֵּר עַד מָתַי הֶחָזוֹן הַתָּמִיד וְהַפֶּשַׁע שֹׁמֵם תֵּת **וְקֹדֶשׁ וְצָבָא מִרְמָס**: [↑](#footnote-ref-2)
3. (רמב"ן ויקרא כו טז) ... ודע והבן כי האלות האלה ירמזו **לגלות ראשון**, כי בבית הראשון היו כל דברי הברית הזאת הגלות והגאולה ממנו שכן תראה בתוכחות, שאמר ואם בחקתי תמאסו ואם את משפטי תגעל נפשכם, ואמר להפרכם את בריתי, והזכיר בהם במות וחמנים וגלולים (פסוק ל), כי היו עובדי עבודת כוכבים ועושים כל הרעות... אבל **הברית שבמשנה תורה ירמז** **לגלותנו זה** ולגאולה שנגאל ממנו כי הסתכלנו תחילה שלא נרמז שם קץ וקצב ולא הבטיח בגאולה רק תלה אותה בתשובה ולא הזכיר בעבירות ההם שיעשו אשרים וחמנים ושיעבדו עבודת כוכבים כלל... [↑](#footnote-ref-3)
4. (ב"ב פח ב פט א) ואמר רבי לוי בוא וראה שלא כמדת הקב"ה מדת בשר ודם הקב"ה ברך ישראל בעשרים ושתים וקללן בשמנה ברכן בעשרים ושתים מאם בחקותי עד קוממיות וקללן בשמונה מואם בחקותי תמאסו עד ואת חקותי געלה נפשם ואילו משה רבינו ברכן בשמונה וקללן בעשרים ושתים ברכן בשמונה מוהיה אם שמוע תשמע ועד לעבדם וקללן בעשרים ושתים מוהיה אם לא תשמע עד ואין קונה: [↑](#footnote-ref-4)
5. (הכתב והקבלה, ברא' כד מא) תנקה מאלתי. ובמאמר אברהם לא נזכר רק שבועה, כי אלה היא שבועה שיש בה קללה שנשבע יעבור עלי כך וכך אם אעשה, לכן נקרא אלה (מלשון יש לאל ידי) ע"ש הכח והתוקף שנותן הנשבע לקיים דבריו ע"י שמוסר נפשו אל עונש הקללה (בעקראפטיגונג) והשבועה הפשוטה היא שנשבע סתם, שאינו תולה אמתת דבריו בעונש קללה, ואין בה תוקף כ"כ כמו באלה, לכן הזכיר אליעזר לשון אלה, להורות על חוזק קיום דברי אדונו שלא ישנה מאומה: [↑](#footnote-ref-5)
6. (סא"ר ה $) (מלאכי ג ו) כִּי אֲנִי י-הוה לֹא שָׁנִיתִי וְאַתֶּם בְּנֵי יַעֲקֹב לֹא כְלִיתֶם: אמר הקב"ה מעולם לא הכיתי אומה ושניתי לה וכך הוא אומר אֲנִי י-הוה לֹא שָׁנִיתִי ומאי וְאַתֶּם בְּנֵי יַעֲקֹב לֹא כְלִיתֶם שבעים ושנים יש בתורה יושב על כסא שופט צדק יהי שמו הגדול מבורך לעולם ולעולמי עולמים אמר אם אני מביא עליהן של ישראל כל אותן שבעים ושנים נגעים יהו מכוערין בין האומות... [↑](#footnote-ref-6)